প্রধানমন্ত্রী শেখ হাসিনা বরাবরে প্রেরিত স্মারকলিপিতে বলা হয়, গণপ্রজাতন্ত্রী বাংলাদেশ সরকারের মাননীয় প্রধানমন্ত্রী রংপুরের পুত্রবধূ জননেত্রী শেখ হাসিনা রংপুরের উন্নয়নের দায়িত্ব নেয়ায় আমরা গর্বিত ও আনন্দিত। রংপুরে বিভাগ, বিশ্ববিদ্যালয়, সিটি কর্পোরেশনসহ এই অঞ্চলের আর্থসামাজিক উন্নয়নে ব্যাপক কর্মযজ্ঞ আমাদেরকে আশাবাদি করেছে। এরই ধারাবাহিকতায় আপনার উন্নয়নবান্ধব সরকারের প্রচেষ্টায় অবহেলিত এই অঞ্চলের যোগাযোগ ব্যবস্থার প্রভূত উন্নতি হয়েছে। বিগত সরকারের আমলে রংপুর থেকে ঢাকা চলাচলকারী আন্তঃনগর ‘একতা’ ও ‘তিস্তা’ এক্সপ্রেস নামের ট্রেন দুটি বন্ধ করে দেয়া হয়। এই দুটি ট্রেনে রংপুর-দিনাজপুর অঞ্চলের হাজার হাজার মানুষ দীর্ঘদিন ধরে নিরাপদ এবং আরামদায়ক পরিবেশে ঢাকায় যাতায়াত করছিল। ট্রেন দুটি বন্ধ করে দেয়ায় উত্তরের ৮ জেলার প্রায় দেড় কোটি মানুষ বাধ্য হয়ে জীবনের ঝুঁকি নিয়ে সড়ক পথে ঢাকায় যাতায়াত করছেন। আর এর কারণে প্রতিদিন সড়ক দুর্ঘটনায় অসংখ্য মানুষ হতাহত হচ্ছে। বন্ধ হওয়া আন্তঃনগর ট্রেন দুটি চালুর দাবিতে রংপুরের মানুষ দীর্ঘদিন আন্দোলন, সংগ্রাম করেছে। এরপরও তৎকালীন সরকারের কোন টনক নড়েনি। আশার কথা, বর্তমান মহাজোট সরকার ক্ষমতায় আসার পর রংপুরবাসী পুনরায় এ দাবি তুলে ধরেন। সরকারের পক্ষ থেকে আন্তঃনগর ট্রেন দুটি চালুর সিদ্ধান্ত নেয়া হয়। কিন্তু তা চালু না হওয়ার ফলে রংপুর বিভাগ উন্নয়ন আন্দোলন পরিষদ গঠন করে এ অঞ্চলের মানুষের প্রাণের দাবি রংপুর-ঢাকা চলাচলকারী আন্তঃনগর ট্রেন তিস্তা ও একতা পুনরায় চালুর জন্য আন্দোলন শুরু করে। এরই ধারাবাহিকতায় গত ২০১১ সালের ৬ জানুয়ারী দিনভর রেলপথ অবরোধ ও অবস্থান ধর্মঘট পালন করা হয়। পরবর্তীতে দাবি আদায়ে আপনার কাছে পরিষদের পক্ষ থেকে স্মারকলিপি প্রেরণ করা হয়।